Ramzan Qodirov Buxoroda etnik chechen ayol bilan uchrashib qoldi

Checheniston rahbari Ramzan Qodirov Buxoroga tashrifi chog‘ida etnik chechen bo‘lgan keksa ayol — Buka Umayeva bilan uchrashdi, deb yozadi “Uznews.uz”.

Qodirovning Telegram’dagi rasmiy kanalida ma’lum qilinishicha, ayol O‘zbekistonda 50-yillardan buyon yashaydi. Tarixiy vatanidan genotsid davrlarida haydab chiqarilgan.
Ramzan Qodirovning tashrifi haqida xabar topgach, Buka Umayeva uni ko‘rish uchun ataylab yetib keldi. Suhbat chog‘ida ayol Ramzan Qodirov bilan kelasi yozda ham uchrashish istagini bildirdi.
“U tayyorligini bildirishi bilan uni albatta Chechenistonga olib kelaman. Axir biz aynan ota-onalarimizdan, ularning irodasidan, vataniga, xalqiga bo‘lgan mehridan hayotimiz uchun qarzdormiz”, — deb yozdi Checheniston rahbari.